b'\n_START_ARTICLE_\nOpioidikorvaushoito\n_START_PARAGRAPH_\nOpioidikorvaushoito on opioidiriippuvaisten p\xc3\xa4ihteiden haittojen v\xc3\xa4hent\xc3\xa4misen malli, jossa katukaupassa liikkuvia opioideja korvataan l\xc3\xa4\xc3\xa4keyritysten valmistamilla opioidivalmisteilla. T\xc3\xa4ll\xc3\xa4 tavalla voidaan v\xc3\xa4hent\xc3\xa4\xc3\xa4 huumeiden k\xc3\xa4ytt\xc3\xb6\xc3\xb6n liittyv\xc3\xa4n riskik\xc3\xa4ytt\xc3\xa4ytymisen seurauksia._NEWLINE_Korvaushoidon tarve liittyy opioidien suureen riippuvuuspotentiaaliin. Korvaushoidon saa aloittaa kun vieroitushoito ei ole onnistunut. Korvaavilla opioidivalmisteilla on pienempi yliannostusriski kuin heroiinilla; tavoitteena on est\xc3\xa4\xc3\xa4 tai merkitt\xc3\xa4v\xc3\xa4sti v\xc3\xa4hent\xc3\xa4\xc3\xa4 laittomien opioidien k\xc3\xa4ytt\xc3\xb6\xc3\xa4, rikollisuutta ja suonensis\xc3\xa4iseen k\xc3\xa4ytt\xc3\xb6\xc3\xb6n ja yliannostukseen liittyvi\xc3\xa4 riskej\xc3\xa4 ja mahdollistaa riippuvuuksien hoito ja psykososiaalinen kuntoutus._NEWLINE_Ilman l\xc3\xa4\xc3\xa4kkeellist\xc3\xa4 korvaushoitoa on my\xc3\xb6s vaarana ett\xc3\xa4 k\xc3\xa4ytt\xc3\xa4j\xc3\xa4t syrj\xc3\xa4ytyv\xc3\xa4t. Yhten\xc3\xa4 tavoitteena onkin parantaa k\xc3\xa4ytt\xc3\xa4j\xc3\xa4n el\xc3\xa4m\xc3\xa4nlaatua. Opioidikorvaushoitoa pidet\xc3\xa4\xc3\xa4n rikollisuuden hallintakeinona.\n_START_SECTION_\nHistoria\n_START_PARAGRAPH_\nHI-viruksen levi\xc3\xa4minen muodostui 1980-luvulla huumausaineita suuremmaksi uhkaksi. Ensimm\xc3\xa4isen\xc3\xa4 korvaushoidossa k\xc3\xa4ytett\xc3\xa4vi\xc3\xa4 l\xc3\xa4\xc3\xa4keaineita toi Suomeen ja m\xc3\xa4\xc3\xa4r\xc3\xa4si opioidiriippuvaisten korvaushoitoon l\xc3\xa4\xc3\xa4k\xc3\xa4ri Pentti Karvonen vuonna 1985. Karvonen lopetti toiminnan v\xc3\xa4liaikaisesti, kun h\xc3\xa4nen l\xc3\xa4\xc3\xa4k\xc3\xa4rikollegansa menetti reseptinkirjoitusoikeutensa korvaushoitojen vuoksi. Karvonen jatkoi korvaushoitol\xc3\xa4\xc3\xa4kkeiden m\xc3\xa4\xc3\xa4r\xc3\xa4\xc3\xa4mist\xc3\xa4 vuonna 1993. Karvonen perusti oman Benemix-klinikan vuonna 1996 kun l\xc3\xa4\xc3\xa4k\xc3\xa4rikeskus jossa h\xc3\xa4n ty\xc3\xb6skenteli oli kielt\xc3\xa4nyt korvaushoidot. Benemixill\xc3\xa4 oli enimmill\xc3\xa4\xc3\xa4n pari sataa asiakasta. Vuonna 1997 Karvonen menetti keskushermostoon vaikuttavien l\xc3\xa4\xc3\xa4kkeiden reseptinkirjoitusoikeuden._NEWLINE_Vuonna 1995 Reckitt-yritys julkisti Subutex-nimisen buprenorfiinia sis\xc3\xa4lt\xc3\xa4v\xc3\xa4n korvaushoitol\xc3\xa4\xc3\xa4kkeen Ranskassa. Samana vuonna Ranskassa kaikki terveyskeskusl\xc3\xa4\xc3\xa4k\xc3\xa4rit saivat heroiinin suonensis\xc3\xa4isen k\xc3\xa4yt\xc3\xb6n my\xc3\xb6t\xc3\xa4 pahenevaa AIDS-epidemiaa vastaan taistelemiseksi buprenorfiinin reseptinkirjoitusoikeuden ilman rajoituksia. Menetetty\xc3\xa4\xc3\xa4n keskushermostoon vaikuttavien l\xc3\xa4\xc3\xa4kkeiden reseptinkirjoitusoikeuden Karvonen l\xc3\xa4hetti klinikkansa potilaat hakemaan korvaushoitol\xc3\xa4\xc3\xa4ke Subutexia Ranskasta. Vuonna 1998 Suomessa ehdotettiin heroiinin jakamista rekister\xc3\xb6idyille k\xc3\xa4ytt\xc3\xa4jille, mit\xc3\xa4 Irti Huumeista -yhdistys vastusti. Korvaushoito otettiin Suomessa k\xc3\xa4ytt\xc3\xb6\xc3\xb6n vuonna 2000, kun voimaa tuli ensimm\xc3\xa4inen korvaushoitoasetus. Sittemmin korvaushoitoasetusta on p\xc3\xa4ivitetty vuosina 2002 ja 2008._NEWLINE_Subutexin kuljetus Ranskasta Suomeen jatkui 2000-luvulla alhaisen hinnan vuoksi. Vuonna 2001 suomalainen sai tuoda omaan k\xc3\xa4ytt\xc3\xb6\xc3\xb6n 14 p\xc3\xa4iv\xc3\xa4\xc3\xa4 vastaavan l\xc3\xa4\xc3\xa4keannoksen ulkomailta._NEWLINE_Suomessa heroiinin saatavuus heikkeni 2000-luvun alun j\xc3\xa4lkeen, koska Afganistanin sota v\xc3\xa4hensi oopiumin tuotantoa. Buprenorfiinia alettiin k\xc3\xa4ytt\xc3\xa4m\xc3\xa4\xc3\xa4n huumek\xc3\xa4yt\xc3\xb6ss\xc3\xa4 korvaavana aineena. Kun heroiinin saatavuus palautui, k\xc3\xa4ytt\xc3\xa4j\xc3\xa4t eiv\xc3\xa4t vaihtaneet buprenorfiinia heroiiniin ja heroiinimarkkinat eiv\xc3\xa4t palautuneet entiselle tasolleen. Vuonna 2000 Suomessa kuoli 63 ihmist\xc3\xa4 heroiiniin, vuonna 2005 en\xc3\xa4\xc3\xa4 kolme. Vuonna 2000 buprenorfiini oli t\xc3\xa4rkein myrkytyskuoleman l\xc3\xb6yd\xc3\xb6s kolmessa tapauksessa ja 34:ss\xc3\xa4 tapauksessa vuonna 2004._NEWLINE_Vuoden 2003 lopussa korvaushoidon asiakkaita pakotettiin siirtym\xc3\xa4\xc3\xa4n Suboxone-nimiseen buprenorfiinivalmisteeseen Suomessa.\n_START_SECTION_\nHoidon sis\xc3\xa4lt\xc3\xb6\n_START_PARAGRAPH_\nKorvaushoidon saa aloittaa kun vieroitushoito ei ole onnistunut. Korvaushoidon keskeisen\xc3\xa4 teht\xc3\xa4v\xc3\xa4n\xc3\xa4 on v\xc3\xa4hent\xc3\xa4\xc3\xa4 huumeiden k\xc3\xa4ytt\xc3\xb6\xc3\xb6n liittyv\xc3\xa4n riskik\xc3\xa4ytt\xc3\xa4ytymisen seurauksia. Vastoin yleist\xc3\xa4 k\xc3\xa4sityst\xc3\xa4 oikein toteutettu korvaushoito ei juurikaan p\xc3\xa4ihdyt\xc3\xa4._NEWLINE_Korvaavilla opioidivalmisteilla on pienempi yliannostusriski kuin heroiinilla; tavoitteena on est\xc3\xa4\xc3\xa4 tai merkitt\xc3\xa4v\xc3\xa4sti v\xc3\xa4hent\xc3\xa4\xc3\xa4 laittomien opioidien k\xc3\xa4ytt\xc3\xb6\xc3\xa4, rikollisuutta ja suonensis\xc3\xa4iseen k\xc3\xa4ytt\xc3\xb6\xc3\xb6n ja yliannostukseen liittyvi\xc3\xa4 riskej\xc3\xa4 ja mahdollistaa riippuvuuksien hoito ja psykososiaalinen kuntoutus._NEWLINE_Ilman l\xc3\xa4\xc3\xa4kkeellist\xc3\xa4 korvaushoitoa on my\xc3\xb6s vaarana ett\xc3\xa4 k\xc3\xa4ytt\xc3\xa4j\xc3\xa4t syrj\xc3\xa4ytyv\xc3\xa4t. Yhten\xc3\xa4 tavoitteena onkin parantaa k\xc3\xa4ytt\xc3\xa4j\xc3\xa4n el\xc3\xa4m\xc3\xa4nlaatua. Vaikka korvaushoidossa henkinen ja fyysinen riippuvuus aineeseen s\xc3\xa4ilyv\xc3\xa4t, sen avulla voi p\xc3\xa4\xc3\xa4st\xc3\xa4 irti huumeen k\xc3\xa4ytt\xc3\xb6\xc3\xb6n liittyv\xc3\xa4st\xc3\xa4 el\xc3\xa4m\xc3\xa4ntavasta ja rituaaleista sek\xc3\xa4 huumeita k\xc3\xa4ytt\xc3\xa4v\xc3\xa4st\xc3\xa4 kaveripiirist\xc3\xa4 joka vaikuttaa sosiaaliseen riippuvuuteen._NEWLINE_Korvaushoidossa k\xc3\xa4ytett\xc3\xa4vi\xc3\xa4 l\xc3\xa4\xc3\xa4kevalmisteita ovat buprenorfiini (Subutex, Suboxone, Temgesic) sek\xc3\xa4 metadoni, jotka annostellaan suun kautta. Yhdistelm\xc3\xa4valmisteissa on naloksonia jonka tarkoitus on est\xc3\xa4\xc3\xa4 suonensis\xc3\xa4inen k\xc3\xa4ytt\xc3\xb6. Metadoni on halvempaa kuin buprenorfiini ja sill\xc3\xa4 on vaarallisia yhteisvaikutuksia muiden aineiden kanssa eik\xc3\xa4 sit\xc3\xa4 ole siten turvallista m\xc3\xa4\xc3\xa4r\xc3\xa4t\xc3\xa4 kaikille. Korvaushoitol\xc3\xa4\xc3\xa4ke annetaan kielen alla sulavana resoriblettin\xc3\xa4, mutta my\xc3\xb6s kielen alla sulavaa limakalvoon tarraavaa uudentyyppist\xc3\xa4 filmi\xc3\xa4 (Suboxone Film) on kokeiltu. Buprenorfiiniin liittyy pienempi yliannostuksen ja myrkytyskuoleman riski kuin heroiiniin. Buprenorfiinilla esiintyy kattovaikutus, toisin kuin heroiinilla. T\xc3\xa4st\xc3\xa4 syyst\xc3\xa4 buprenorfiiniyliannostuksia esiintyy harvoin. Metadonilla ei ole kattovaikutusta, mutta se soveltuu siksi paremmin suuriin heroiiniannoksiin tottuneiden korvaushoitoon._NEWLINE_Korvaushoitoon kuuluu s\xc3\xa4\xc3\xa4nn\xc3\xb6llinen hoidon seuranta. L\xc3\xa4\xc3\xa4kitys ja psykososiaalinen kuntoutus kuuluvat yhteen korvaushoidossa. Joillekin korvaushoito voi j\xc3\xa4\xc3\xa4d\xc3\xa4 elinik\xc3\xa4iseksi. Monilla riippuvuus on niin vaikea, ett\xc3\xa4 k\xc3\xa4yt\xc3\xb6n loppuminen on t\xc3\xa4ysin ep\xc3\xa4realistinen tavoite. Yll\xc3\xa4pitohoidoksi kutsutaan korvaushoidon muotoa jota ei ole tarkoitus ikin\xc3\xa4 lopettaa.\n_START_SECTION_\nKorvaushoidon asiakkaat ja l\xc3\xa4\xc3\xa4kkeiden jakelu\n_START_PARAGRAPH_\nVuonna 2013 Suomessa arvioitiin olevan noin 2400-2500 korvaushoitoa saavaa korvaushoitopotilasta ja lukema on kasvanut koko 2000-luvun. Korvaushoidon tarve keskittyy etenkin suuriin kaupunkeihin ja p\xc3\xa4\xc3\xa4kaupunkiseudulle. Noin puolet korvaushoidon asiakkaista asuu p\xc3\xa4\xc3\xa4kaupunkiseudulla. Suomalaisessa opioidikorvaushoidossa 65 prosenttia k\xc3\xa4ytt\xc3\xa4\xc3\xa4 buprenorfiinipohjaisia l\xc3\xa4\xc3\xa4kkeit\xc3\xa4 ja 35 prosenttia metadonipohjaisia l\xc3\xa4\xc3\xa4kkeit\xc3\xa4. Suomessa sadat k\xc3\xa4ytt\xc3\xa4j\xc3\xa4t ovat pakoilleet korvaushoitoa. Syyksi on ep\xc3\xa4ilty korvaushoidossa k\xc3\xa4ytett\xc3\xa4v\xc3\xa4\xc3\xa4 metadonia, joka her\xc3\xa4tt\xc3\xa4\xc3\xa4 k\xc3\xa4ytt\xc3\xa4jiss\xc3\xa4 pelkoja. Suomessa apteekkien rooli korvaushoitol\xc3\xa4\xc3\xa4kkeiden jakelussa on pieni. Korvaushoitol\xc3\xa4\xc3\xa4kkeet jaetaan erilaisilta klinikoilta ja toimintakeskuksista.\n_START_SECTION_\nVaikuttavuus\n_START_PARAGRAPH_\nKorvaushoitol\xc3\xa4\xc3\xa4kkeiden avulla heroiinin suonensis\xc3\xa4isess\xc3\xa4 k\xc3\xa4yt\xc3\xb6ss\xc3\xa4 HI-viruksen ja C-hepatiitin levi\xc3\xa4miset on saatu v\xc3\xa4henem\xc3\xa4\xc3\xa4n. Suonensis\xc3\xa4isen k\xc3\xa4ytt\xc3\xb6 ei ole itsess\xc3\xa4\xc3\xa4n levi\xc3\xa4misen kannalta riskialtista, mutta ruiskujen, neulojen ja liuotusastioiden yhteisk\xc3\xa4ytt\xc3\xb6 altistavat niille. Epidemioiden ehk\xc3\xa4isy tai hallintaan saaminen ovat sek\xc3\xa4 potilaiden ett\xc3\xa4 yhteiskunnan etujen mukaista._NEWLINE_Opioidikorvaushoitoa pidet\xc3\xa4\xc3\xa4n rikollisuuden hallintakeinona. Suomalaisessa tutkimuksessa huumeongelmaisia seurattiin kolme vuotta ennen ja j\xc3\xa4lkeen korvaushoidon aloittamisen, yhteens\xc3\xa4 kuuden vuoden ajan. Tutkimuksen mukaan korvaushoito v\xc3\xa4hent\xc3\xa4\xc3\xa4 huumeiden k\xc3\xa4yt\xc3\xb6st\xc3\xa4 johtuvaa rikollisuutta alle puoleen siit\xc3\xa4, mit\xc3\xa4 se oli huumeiden k\xc3\xa4yt\xc3\xb6n aikana.'